जॉनी वॉकर ने जब डॉक्टर को दिया था चकमा!
दोस्तो, मैं आज एक ऐसे लीजेंडरी फिल्म एक्टर की बात करूंगा, जिन्होंने कॉमेडियन को हीरो के बराबर की इज़्ज़त, शोहरत और कीमत दिलवाई। वे एक स्टार के बराबर ही थे। मैं यहां बात कर रहा हूं बदरुद्दीन क़ाज़ी उर्फ़ जॉनी वॉकर की। उनका बंगला मेरेWhen Johnny Walker tricked the doctor!
दोस्तो, मैं आज एक ऐसे लीजेंडरी फिल्म एक्टर की बात करूंगा, जिन्होंने कॉमेडियन को हीरो के बराबर की इज़्ज़त, शोहरत और कीमत दिलवाई। वे एक स्टार के बराबर ही थे। मैं यहां बात कर रहा हूं बदरुद्दीन क़ाज़ी उर्फ़ जॉनी वॉकर की। उनका बंगला मेरे घर के पास ही था। मैं अक्सर उनसे मिलता था... उनकी बातें सुनना, उनसे सीखना मुझे बहुत अच्छा लगता था। वे भी मुझसे बहुत स्नेह करते थे। एक दिन उन्होंने मुझसे कहा कि आज मैं तुम्हें ऐसा राज़ बताने जा रहा हूं जो मेरे बहुत करीबी दोस्त दिलीप कुमार तथा शम्मी कपूर और मेरी बीवी व बच्चे के अलावा किसी और को नहीं पता है।
मैंने भी उनसे कहा, जी जॉनी अंकल, बताइए।
वो बोले, गौर से मेरी आंखों में देखो। तुम्हें मेरी आंखों में कोई डिफेक्ट नज़र आता है?
मैंने नज़दीक जाकर उनकी दोनों आंखों को देखा और कहा कि नहीं, मुझे तो कोई डिफेक्ट नज़र नहीं आ रहा। तब उन्होंने अपने हाथ से अपनी बायीं आंख की ओर इशारा किया और कहा कि मैं इस आंख से पांच साल की उम्र से सौ प्रतिशत अंधा हूं।
मैं एकदम आश्चर्य में पड़ गया। मैंने कहा, ये आप क्या बात कर रहे हैं। तो वो मुस्कराकर बोले कि अल्लाह ने मेरी एक आंख देखने में ख़राब कर दी, लेकिन दिखने में ख़राब नहीं की। अगर दिखने में भी ख़राब हो जाती तो मैं एक्टर नहीं बन पाता। फिर उन्होंने एक यादगार वाकया बताया, जो उनकी आंख से ही जुड़ा हुआ है। सुनते ही उन्हीं के शब्दों में यह वाकया:
बॉम्बे में मेरी नौकरी ‘बेस्ट’ में कंडक्टर के तौर पर लग गई। मैं बहुत खुश हुआ कि पैसे भी कमाऊंगा और बम्बई के रास्ते भी याद कर लूंगा। लेकिन अपॉइंटमेंट लेटर की जगह पर उन्होंने मुझे डॉक्टर का पता और चिट्ठी पकड़ा दी। मैंने पूछा कि ये क्या है तो उन्होंने बताया कि पहले तुम सरकारी मेडिकल कराओ, तब नौकरी पक्की होगी।
मैं एक्साइटेड था और सुबह-सुबह ही डॉक्टर के क्लिनिक पहुंच गया। वहां बाहर उनका नौकर सफाई कर रहा था। आधे दरवाज़े वाला ब्रिटिश टाइम का उनका क्लिनिक था। मैं सफाई कर रहे उस नौकर के पास पहुंचा तो वह बोला कि अभी डॉक्टर साहब आए नहीं हैं। उनके आने में 15 से 20 मिनट का वक्त है। मैंने उससे पूछा कि ये मेडिकल में क्या करते हैं तो वो बोला कुछ नहीं, बस वे यह देखेंगे कि नौकरी के लिए आप फिट हो कि नहीं। मैंने उससे पूछा कि क्या आंख भी टेस्ट करते हैं? उसने कहा हां, तो मैंने पूछा कैसे? उसने दिखाया कि सामने कैबिन में बोर्ड पर कुछ अंग्रेजी के अक्षर लिखे हुए थे। वह बोला कि इसमें से पहली लाइन, दूसरी लाइन पढ़वाकर देखेंगे। मैंने देखा कि सबसे ऊपर बड़े अक्षर थे, नीचे छोटे, उससे नीचे बहुत छोटे। नौकर फिर बोला कि तुम्हारी एक आंख बंद करके फिर पढ़वाकर टेस्ट लेंगे। फिर दूसरी आंख बंद करके फिर से पढ़वाकर टेस्ट लेंगे।
मैंने उसको पढ़ा और मैं आकर बेंच पर बैठ गया इस टेंशन में कि अब तो फेल होना तय है।
उसके बाद लोग आते गए। मैं पहले नंबर से उठकर दूसरे को आगे कर देता था और इस तरह मैं दूसरों को आगे करता रहा। अंदर जब वो पढ़वाते थे तो मैं सुन-सुन कर उसको याद कर लेता। मैं रटता रहता था, रटता रहता था। जब तक मेरा नंबर आया, तब तक मैं उन अंग्रेजी के अक्षरों को पूरा रट चुका था। मैं जैसे ही अंदर गया, उन्होंने बाकी सारे चेकअप करने के बाद आंख चेक करनी शुरू की। पहले जिस आंख से नहीं दिखता था, उसी को बंद किया। तो जिस आंख से दिखता था, मैंने उससे पढ़कर पूरा बोल दिया। फिर जिस आंख से दिखता था, उसे बंद किया। अब मैंने पूरा रटा हुआ एक सांस में बोल दिया। डॉक्टर ने फिर मुझे मेडिकल सर्टिफिकेट दे दिया। अक्षर जिस आर्डर पर लिखे हुए थे, वो आर्डर मुझे आज तक याद है।
तो ये था जॉनी वॉकर का राज़। यह उनकी ग्रेटनेस, उनकी होशियारी और उनकी याददाश्त की मिसाल है।
इसी के साथ जॉनी वॉकर का एक और किस्सा मुझे याद आ रहा है। वॉकर साहब की पहली फिल्म थी बाज़ी, जिसके प्रोड्यूसर देव आनंद और डायरेक्टर गुरु दत्त थे। बतौर निर्देशक यह गुरु दत्त की भी पहली फिल्म थी। उस फिल्म के स्क्रीनप्ले और डायलॉग राइटर थे बलराज साहनी। सबका कहना था कि बदरुद्दीन क़ाज़ी एक एक्टर का नाम नहीं लगता। कुछ अच्छा-सा नाम रखो, जैसे युसूफ कुमार ने रखा दिलीप कुमार, हामिद खान ने रखा अजित।
जॉनी साहब ने बताया कि वे माहिम में रहते थे। जब वो मेन रोड से निकलते थे तो वहां वे एक वाइन शॉप के सामने से भी गुजरते थे। उसके बाहर शराब के एक ब्रांड ‘जॉनी वॉकर’ का पोस्टर लगा रहता था, जिसमें पोस्टर वाले आदमी का एक पैर उठा हुआ था, जैसे वो आगे बढ़ रहा हो, लगातार चल रहा हो। जॉनी साहब ने दिल ही दिल में कहा कि ये आगे बढ़ रहा है, बगैर रुका सिर्फ चलता जा रहा है। वे उस समय फिल्म में एक शराबी का रोल कर रहे थे। तो उन्होंने सोचा कि इससे अच्छा नाम और क्या हो सकता है। फिर उन्होंने फैसला किया कि आज से उनका नाम जॉनी वॉकर होगा, जबकि उन्होंने अपनी पूरी ज़िंदगी में शराब कभी चखी भी नहीं थी। जॉनी साहब के नाम विजय तिवारी का एक शेर अर्ज़ है-
"पीने को एक कतरा नहीं पी कभी शराब
पर्दे पर सारी उम्र शराबी बने रहे।’
वो अकेले ऐसे स्टार थे, जिनके लिए लगभग हर फिल्म में खास तौर से गाना ज़रूर डाला जाता था, क्योंकि उनका हर गाना हमेशा सुपरहिट होता था। अपने हिस्से का ये क़िस्सा उनके यादगार गाने से ख़त्म करता हूं- "जाने कहां मेरा जिगर गया जी…’
अपना ध्यान रखिए, खुश रहिए।